﻿ECOUL HANGULUI Pagina 2 Anul IV nr 15 Vine iarna Vine-agale, prin sat, iarna bătrână, Acoperită-n albe cojoace de lână Pășește tăcut, învelită-n zăpadă, Îi este dor de noi și vine să ne vadă Coboară din nori Sub cojocu-i ușor, S-ascund sfinte-obiceiuri și-un plugușor; S-ascund irozii, copiii cu steaua Și Pruncul Iisus, să nu-l ude neaua Colindele sfinte pe uliți răsună, Despre Pruncul Iisus ar vrea să ne spună Vin capre, urși și mulți urători Ca să ne-ncânte din seri până-n zori Și tot așa va trece, va trece înc-o seară, Iar anii ce s-au dus, n-or să mai vină iară… Primiți dragii mei, urări de la hangani, Bucurii, sănătate, belșug și La mulți ani! Profesor, Mihai Doroftei, Borca REDACŢIA ”ECOUL HANGULUI” Revistă cultural-istorică, Cu apariţie trimestrială Anul IV, numărul 15 Editată de „ASOCIAŢIA CULTURALĂ HANGU” HANGU – NEAMŢ Director revistă: Prof GHEORGHE DRUGĂ Redacţia: Bibliotecar Liliana Pîntea - redactor- şef Prof Gheorghe Drugă Ref Ţîrdea Mădălina Ed Lupu Maria Înv Manolache Steluţa Înv Munteanu Carmen Înv Nacu Elena Prof Mihai Doroftei Prof Vasile Marcoci Preot Ioan Simiraş I S S N – on-line – 2068 – 4517 I S S N – format clasic – 2068 - 4878 Telefoane de contact: Liliana Pîntea – 0731024838 Gavril Lupu – 0233/257524 Potrivit art 206 Cod Penal, responsabilitatea pentru conţinutul articolelor publicate aparţine autorilor ECOUL HANGULUI Mai aproape de Cer Pagina 3 Mai aproape de Cer Anul IV, nr 15 Mai aproape de Cer Aripi spre lumină ” Fericirea te face dulce, încercările te fac puternic, regretele te fac uman, eşecurile te fac umil, succesul te face să străluceşti, Dumnezeu te face să continui ” (Mahatma Gandhi) ”Sfinții lui Dumnezeu sunt mari prin starea lor duhovnicească, prin credința lor, prin nădejdea lor cea tare în Dumnezeu și prin iubirea fierbinte față de Dumnezeu, pentru care au disprețuit toate cele pământești O, cât de neînsemnați suntem noi față de ei, cât de puțin ne asemănăm lor !” ”Când sunt cu Dumnezeu, atunci îmi este bine … Când prin credință și gânduri bune, prin cuvinte și fapte, sunt aproape de Dumnezeu, atunci am pace și bucurie în suflet, însă când am necredință sau îndoială, gânduri rele, dorințe și fapte urâte, când mă îndepărtez de El, atunci necazurile și întunericul se află în săracul meu suflet ” ”În mine, cineva se silește neîncetat să distrugă orice bine, îndată ce eu îl săvârșesc și mă împovărează cu greutate satanică de fiecare dată când gândul meu ezită în credință sau în fapte bune” ”Viclenia inimii omenești, ca urmare a degradării firii și a obișnuinței spre păcat, este imensă Mai ales deznădejdea și necredința în lucrurile dumnezeești și tainice ” ”Diavolul - ca meșter iscusit în distrugere - face rău chiar esenței vieții noastre, care este credința Este greu să te lupți atunci când credința se dezrădăcinează din inimă : atunci se pierde sprijinul luptei, se deposedează de toată puterea morală, deoarece credința este puterea noastră și victoria noastră Ce victorie să existe fără credință ?” ”Nu te răzvrăti și nu te necăji în neliniște, atunci când gândurile distrugătoare se vor îngărmădi în gândurile tale și vor strânge inima ta, sufletul tău ; ele sunt mincinoase, ele sunt de la diavolul – distrugătorul de oameni Îndepărtează-le și nu întreba de unde vin acești musafiri nepoftiți Dumnezeu să ne lumineze și să ne întărească ” ”Dumnezeu poate să facă pentru mine chiar ceea ce pare imposibil după mintea mea Aceasta este nenorocirea noastră, că în calea credinței noastre stă rațiunea cea mioapă, acest păianjen care prinde adevărul în mrejele raționamentelor sale, ale silogismelor, ale analogiilor ” (Sf Ioan de Kronstadt) ECOUL HANGULUI Pagina 4 Anul IV, nr 15 Legende Legende Legende Legende BĂTRÂNUL LAZĂR Legenda vorbeşte despre năvălirea tătarilor în Hangu După obiceiul lor au prădat şi au dat foc caselor, bisericilor şi Palatului Cnezilor Au jefuit şi au luat mulţime de vite, robi, mergând în retragere, cu tot ceea ce au putut lua Cei mai mulţi locuitori s-au ascuns prin pădurile şi văile munţilor Tot legenda ne spune că hanganii, nu au lăsat nepedepsită acţiunea tătarilor Conduşi de bătrânul Lazăr au aşteptat pe tătari într-un loc de pe Dealul Doamnei numit Palanca Acolo au închis drumul cu arbori doborâţi, au tăiat copacii înţinându-i atât cât să nu se răstoarne singuri şi-n momentul apariţiei cetei, i-au prăvălit asupra ei nimicind-o Numai un singur tătar a scăpat pe care un puşcaş l-a doborât mai sus, spre Călugăreni Amintirea trecerii tătarilor prin regiune se păstrează şi într-o formă anecdotică Preotul Simion Ungureanu din Secu Buhalniţei povestea lui Constantin Mătasă: „Când au intrat tătarii în Ceahlău au ajuns cu jaful într-un sat din apropiere Bieţii oameni fugiţi în mare grabă, erau sus în pădurea de pe dealul din apropiere O nevastă, tot mocoşindu-se cu strânsul şi ascunsul lucrurilor ce i se păreau mai de preţ, a prins-o vremea în casă nemaiputând fugi Fiind tânără şi frumoasă, tătarul a legat-o de mâini, urcând-o pe cal spre a lua calea robiei Văzând oamenii de pe deal ce se întâmplă, îl strigară îngroziţi pe bărbat, care se găsea pe aproape: Vino repede, măi Ioane, că a luat -o tătarul pe Măriuca Ion se uită în vale şi îmbrăţişându-şi mâinile zice într-un târziu, oftând: Săracul tătar ! ” (După C Matasă, Prin Moldova de sub munte, în manuscris aflat la Arhivele Statului Neamţ) Legenda şi anecdota prezentate mai sus sunt singurele surse locale ce amintesc de prezenţa şi prădăciunile tătarilor în regiunea Hangului Se pune întrebarea dacă tătarii au ajuns în Hangu, au prădat şi dacă era posibil ca hanganii să poată nimici pe tătari, cunoscut fiind faptul că aceştia ( tătarii) erau pricepuţi în arta războiului, aveau experienţa luptelor, fiind folosiţi de turci în războaiele lor cu polonezii , cu nemţii şi cu alte neamuri din Europa şi Asia Răspunsul la această întrebare este afirmativ Prezenţa tătarilor în Hangu este consemnată şi de cronicile vremii În timpul războiului austro-turc din 1716 – 1718 toată Moldova, din munţi până la Siret era ocupată de nemţi care jefuiau; lor li se alăturau şi moldoveni, care, nemairăbdând dările grele impuse de domnitorul Mihai Racoviţă, s-au revoltat Au ocupat atunci nemţii şi Ţinutul Neamţului, cu Hangul Mihai Racoviţă a chemat în ajutor pe tătari care au reuşit să înfrângă „cătanele” Pentru serviciul adus, tătarii au cerut 10 pungi de bani, ca preţ pentru plecarea lor din ţară, însă Mihai Vodă nu le-a dat aurul cerut, permiţându-le în schimb să prade ţara de dincolo de Siret „că sunt toţi haini, cătane” Cu acel prilej tătarii au jefuit cumplit şi Ţinutul Neamţului ajungând până sub Ceahlău Tot Neculce scria : „ Şi de la Siretiu încolo au şi slobozit ceambuluri a prăda cât au putut cuprinde Ţinutul Neamţului Şi până-n Hangu şi până-n Ceahlău au agiuns şi au pradat şi s-au întors plini de robi în Buceag “ ( Ion Neculce, Letopiseţul Ţării Moldovei, Ed Minerva, 1982, pag 658) ECOUL HANGULUI Pagina 5 Anul IV, nr 15 Legende Legende Legende Legende Hanganii erau şi ei buni luptători, mulţi dintre ei fiind plăieşi, asigurând paza graniţei şi erau deseori chemaţi la luptă pentru alungarea oştirilor străine din ţară În anul 1673 oastea poloneză în frunte cu hatmanul Sobieski intră în Moldova, în cadrul războiului Ligii Sfinte împotriva turcilor Cu polonezii se aliază şi Petriceico, domnul Moldovei În 1674 polonezii părăsesc ţara, însă au lăsat garnizoane în Cetatea Neamţului şi a Sucevei, de unde făceau dese prădăciuni în regiunile învecinate Hatmanul Buhuşi este trimis cu ostaşi moldoveni pentru a-i scoate din cetăţi, reuşind să le provoace o înfrângere în apropiere de Suceava Pentru a alunga cetele de mercenari, locuitorii din Hangu, împreună cu cei din Câmpu Lung, au luptat cu multă vitejie În cronica lui N Muste se arată că „de multe ori ieşea nemţii din cetate şi da război moldovenilor şi-i înfrângea până la Târg, iar apoi se îmbărbăta pedestrimea noastră, câmpulungenii şi hanganii, ce era cu sâneţe şi cu topoare lungi în coadă şi lua pe nemţi şi îi ducea până la cetate şi pe mulţi nemţi îi prindea vii şi pre alţii în război omora” (Constantin Cihodaru, ”Satele din regiunea Hangu – Bicaz în secolele XIV – XVII”, în Analele ştiinţifice ale Universităţii „Al I Cuza” din Iaşi, serie nouă, Secţiunea a III a, a Istorie, Tom XII ) Deci hanganii aveau şi arme, aveau şi experienţa luptelor Aşadar puteau să înfrângă şi cetele prădalnice ale tătarilor, în locuri strâmte şi prăpăstioase unde aceştia nu-şi puteau desfăşura forţele şi erau luaţi prin surprindere Bătrânul Lazăr trebuie să fi fost un hangan care a participat la războaiele din vremea aceea: Probabil că a şi condus cetele hanganilor în aceste lupte cum au fost şi cele din 1674 Numele de familie Lazăr exista şi există în Hangu, Catagrafia (recensământul populaţiei) din 1774 aminteşte pe Ion Lazăr, pe Simeon Lazăr, pe Lăzăroaie, baba Dacă exista numele de Lazăr în 1774, atunci existau şi în 1716 -1717 când au năvălit tătarii în Hangu Profesor, Gheorghe Drugă Micii scriitori Micii scriitori Micii scriitori Micii scriitori cit , pag , 658 , cit , pag , 658cit , pag , 658, cit ,pag 465 ) I A R N A Iarna, acest anotimp al fulgilor de nea, al zilelor triste și fără soare , frigului care coboară spulberând zăpada de pe crestele munților, peste satul meu drag, vine la pachet cu cele mai frumoase sărbători ale copilăriei V-ați întrebat cum ar fi iarna fără Moș Nicolae, fără Moș Crăciun, fără cântecul îngeresc al colindelor, fără urătorii de Anul Nou… Cu siguranță ar fi tristă și săracă, iar gerul aprig ar părea și mai rău și neînduplecat Doar fulgii de nea ne-ar mai risipi din tristețe și covorul alb, pe care îl modelăm în fiecare zi cu pașii noștri, ne-ar mai smulge câte un zâmbet Când e frig de îngheață apele, când gerul desenează noapte de noapte, flori de gheață pe geamuri, când zăpada scârțâie sub picioare, dacă nu nu ar exista cadourile puse sub brad de Moș Crăciun, sunetul cristalin al clopoțeilor, colindele din străbuni, darurile puse în ghetuțe de Moș Nicolae, luminițele și steluțele care risipesc întunericul lungilor nopți de iarnă, cred că am îngheța definitiv Așa că, dacă gerul iernii vi se strecoară în gânduri, alungați-l, amintindu-vă de globurile de sticlă cu Moș Crăciuni, de colindele iernii, de bradul care găzduiește dulciuri, globulețe, luminițe multicolore, steluțe și multe cadouri și, vă rog să mai rețineți ceva, să nu uitați de Bunul Dumnezeu Rebeca Ștefania Dascălu , elevă în clasa a VII -a, Școala Buhalnița, prof Dominte Teodora ECOUL HANGULUI Pagina 6 Anul IV, nr 15 Evenimente locale Evenimente locale Evenimente locale Îngerii Bibliotecii Hangu Cu multă vreme în urmă, într -o noapte liniștită de iarnă, când casele dormeau adânc, ascunse sub zăpadă, iar gerul desena, pe furiș, flori de gheață pe geamuri, bunicul mi-a povestit, încălzîndu-și mâinile bătătorite și înfrigurate, la flăcările focului din sobă, că îngerii coboară uneori pe pământ, printre oameni și că, fascinați de inocența, de sinceritatea și de râsetele copiilor, îi ocrotesc, au grijă de ei și se joacă împreună, nevăzuți, atunci, copiii gânguresc, lasă impresia că vorbesc singuri, râd în hohote și întind mâinile să îi îmbrățișeze Ei au adus, aici, pe pământ, de dragul copiilor, din lumea lor plină de lumină și veselie, cântecele de leagăn și colindele și tot de dragul copiilor, uită uneori să se mai întoarcă la Cer În luna febru arie 2013, am descoperit aproape de noi , de bibliotecă și de copiii mai puțini răsfățați de soartă din Hangu, un astfel de înger - Asociația KGSC Community - o echipă de tineri speciali, hotărâți să dăruiască zâmbete, să însenineze chipurile copiilor, să le împlinească visele Datorită acestor tineri minunați, care au inițiat Proiectul ”Gepeto”, un proiect ce urmărea să aducă zâmbete pe chipurile copiilor și au distribuit Povestea copiilor triști din Hangu, dar și datorită oamenilor deosebiți care au răspuns solicitării lor, 16 copii - provenind din 5 familii defavorizate – au primit, înainte de Paște, pachete cu hăinuțe, rechizite, dulciuri și jucării Aceiași tineri au decis să transforme, de 1 iunie 2013, cel mai drag vis al nostru, înființarea unei ludoteci, în realitate Au venit personal de la București la Hangu, cu pachetele cu jucării, cu mobilier și cu tot ceea ce era necesar pentru înființarea unei biblioteci de jocuri și jucării La inaugurare, emoțiile, entuziasmul, încântarea și veselia copiilor, le-au umplut sufletul de bucurie Ei, membrii Asociației KGSC, care au vorbit copiilor din Hangu despre voluntariat și împreună cu care s- au jucat, au devenit repede modelele lor, așa că micuții au decis să sprijine biblioteca și toate proiectele și activitățile pe care le inițiază, le susțin sau la care participă, necondiționat, devenind astfel o entitate indisolubilă Pentru că știu ce înseamnă să oferi bucurii celor mici, atunci când ei îl așteaptă plini de nerăbdare pe Moș Crăciun, ne-au trimis trei pachete cu jucării și dulciuri Prin intermediul lor, familia domnului avocat Cristian Darie a trimis 4 pachete cu alimente pentru patru familii cu venituri reduse Le mulțumim din inimă, acestor oameni minunați Prin gesturile lor pline de generozitate, au dăltuit în sufletul copiilor emoții și bucurii pe care nu le vor uita niciodată, cu atât mai mult cu cât totul s -a întâmplat în preajma sărbătorilor, când miracolele sunt mai aproape de noi ca oricând Tot datorită acestor tineri (aproape copii) ne-am găsit loc în paginile publicației ”Evenimentul zilei”, în paginile revistei ”Avantaje”- ianuarie 2014 și în paginile ziarului ”Realitatea” de Neamț Din dorința de a vedea din nou răsărind zâmbete pe chipurile copiilor, au inițiat un alt proiect ”Borcanul cu dulceață” Cât de mult le-a plăcut elevilor să scrie propriile lor rețete, adăugate la vorbele de duh, la cuvintele cu haz, la versurile din folclorul nostru, la strigăturile și catrenele inventate ad-hoc de hangani, cu diferite ocazii, pe care le-au adunat cu sârguință, e greu de spus! Am ales împreună denumirea borcanului nostru și am realizat împreună modelul etichetei În ”Dulceața vorbelor cu haz” , micuții au adăugat ”un strop de pace, mult suflet, o rază de soare, praf magic de stele, zăpadă de petale, un colţ de curcubeu, o cutie cu zâmbete, câteva picături de poezie, un strop de răbdare, multă credinţă, sinceritate, câteva note muzicale, mult dor, o aripă de înger, un colţ de stea, puţin curaj, o picătură mare de fantezie, multe speranțe”, verișoara mea, Simona, a conceput un motto special: ECOUL HANGULUI Pagina 7 Anul IV, nr 15 Evenimente locale Evenimente locale Evenimente locale ”Oameni buni, Veniți, veniți de gustați ! Așa dulceață, nu oriunde aflați! Cu iz de măr copt și pară în pârg N-o să mai gustați, suntem siguri, curând! Descântată la foc, de minți luminate Care numai asta, cu drag, știu a face: S-amestece-nțelepciune și-oleacă de haz, În graiul lor dulce, de din deal de Bicaz, Cu vorba de duh de lângă Ceahlău Și versul cu tâlc, ce nu-i aspru mereu! Veniți, veniți de gustați, cu tot dragu' Dulceața noastră, păstrată în Hangu! Au făcut-o, cu dor, bunii și străbunii Când la lumina lămpii, când la lumina lunii! Așa că poartă-n ea și-amurg și răsărit, E plină de arome Nu, nu -i de ocolit! E bună pentru zile urâte, fără soare Și pentru clipe triste, tăcute și amare! V- alungă-încruntarea, v-alină oftatu' Veniți oameni buni, să desfacem capacul! ” și au trimis borcanul la ”degustat” Au trecut doar câteva zile până când copiii au desfăcut pachetul în care au descoperit, spre marea lor încântare, două tablete Asociația KGSC s-a gândit că aveam nevoie de aceste tablete pentru a putea ”răsfoi” cele 1 500 de cărți electronice pe care le-am obținut în cadrul proiectului ”Biblioteca pentru toți” De ce atâtea gesturi speciale? Câte sacrificii și cât efort pentru a convinge oamenii să ne ajute? Doar din dorința de a schimba ceva în bine, de a vedea copiii bucurându-se, de a le reda încrederea și de a le oferi momente dintr-o viață normală Deși atât de tineri, membrii Asociației KGSC Community, au înțeles că noi toți, devenim la un moment dat, rezultatul investiției în ceilalți Cum am putea să le mulțumim acestor oameni fără de care, am fi rămas triști, înstrăinați și singuri, bântuiți la nesfârșit de sentimentul zădărniciei, iar biblioteca ar fi rămas săracă, cu toată pasiunea și străduința copiilor ? Le mulțumim că ne -au dat aripi, că ne -au ajutat să ne înălțăm, să ne depășim granițele Acești îngeri, împreună cu copiii, scriu și semnează cu fiecare nouă activitate, cu fiecare proiect, cu fiecare ideea materializată, paginile albe din Istoria Bibliotecii Hangu Și fiecare pagină scrisă e o altă victorie, o bătălie câștigată în războiul cu ignoranța, cu compromisurile, cu lipsa de încredere, cu inegalitatea de șanse, cu caracterele amorfe aflate într-o continuă căutare de sens Bibliotecar, Liliana Pîntea ECOUL HANGULUI Pagina 8 Anul IV, nr 15 Evenimente locale Evenimente locale Evenimente locale Sărbători de iarnă, altfel 29 decembrie 2013 o zi în care s -a mai scris încă o pagină de aur în istoria comunei Hangu, pentru că în această zi s-a desfășurat pe scena Căminului cultural, începând cu ora 13,oo, spectacolul ”Am venit să vă urăm!”, spectacol inițiat și organizat de Biblioteca Comunală Hangu în parteneriat cu Școala Hangu, Școala Buhalnița și Asociația Culturală Hangu Poate că ”spectacol” e mult spus, a fost o încercare de a smulge din uitare frumoasele noastre obiceiuri de Anul Nou, pentru că un popor fără tradiții își pierde repede identitatea și poate fi dezrădăcinat ușor A fost mai mult o întâlnire de suflet între generații, cei mai în vârstă și-au amintit, cu nostalgie, obiceiurile copilăriei și tinereții lor, iar cei mai mici au învățat să le ducă mai departe, așa cum le-au moștenit și să le dăltuiască în neuitare Dacă după mai bine de 25 de ani, am reușit să reînviem tradițiilei și obiceiurile noastre de Anul Nou, înseamnă că marele nostru poet Lucian Blaga avea dreptate atunci când afirma că ”veșnicia s-a născut la sat”, înseamnă că putem fi mândri că suntem hangani și că datinile noastre la sărbătorile de iarnă, nu au fost uitate definitiv, chiar dacă ani la rând au așteptat, în tăcere, să fie scoase la lumină și să prindă viață, pe scena căminului cultural A fost un alt început, pentru că pentru prima oară, pe scena Căminului C ultural din Hangu au urcat și elevii Școlii Buhalnița, inițiați de către domnul director Gheorghe Ciucanu și pregătiți de doamna profesoară Dominte Teodora A fost o datorie împlinită față de bunicii și străbunicii noștri care au păstrat cu sfințenie tradițiile și obiceiurile noastre (pentru că doar așa își puteau manifesta bucuria, dorul, trăirile, sentimentele și puteau înfrunta toate vicisitudinile vieții) și au purtat cu mare respect minunatul costum popular Ideea de a readuce la viață datinile și obiceiurile noastre de Anul Nou, pe scena C ăminului Cultural a încolțit cu mulți ani în urmă Știam însă ce presupune un asemenea proiect, așa că am tot amânat crezând că cineva va lua, la un moment dat o decizie în acest sens pentru că eram hotărâtă să îi acord tot sprijinul Anul trecut am înțeles că dacă nu voi lua eu această decizie, nu o va lua nimeni și riscăm să uităm încet dar sigur datini, tradiții, obiceiuri… Era, într-un fel, datoria mea ca reprezentant al unei instituții de cultură, o datorie de suflet față de hangani, dar și o obligație morală față de regretatul învățător Teoctist Galinescu, marele nostru păstrător de datini Mai întâi am aduna t și am scris textele pentru Plugușor, Capră și Urs (tata m-a ajutat enorm – în fiecare zi își amintea alte versuri, pe lângă textele de la Capră și Banda lui Bujor, din care nu a uitat nici măcar un cuvânt) Au fost nopți întregi de nesomn în care vedeam spectacolul cu ochii minții, de aceea m- am gândit la decor și la un scenariu care să includă și obiceiurile pe care le practicau în preajma sărbătorilor de iarnă, fetele care își doreau să se mărite, obiceiuri pe care le mai știu ECOUL HANGULUI Pagina 9 Anul IV, nr 15 Evenimente locale Evenimente locale Evenimente locale doar bunicile noastre (mie mi le-a povestit, în detaliu, mama) Pornind de la piesa ”În zile de sărbători” - semnată de învățătorul Teoctist Galinescu și de doamna Felicia German (Galinescu), am pregătit un text pentru scenetă Gavril, Anica, Smărăndița și Ștefănuț sunt membrii familiei Ciubotaru Smărăndița își dorește să se mărite (așa că pune în aplicare toate obiceiurile pentru a afla cine și cum va fi sortitul), iar Ștefănuț să meargă cu uratul Părinții, preocupați de viitorul Smărăndiței sunt precauți În timp ce fiecare membru al familiei are câte ceva de făcut, sunt vizitați pe rând, de Plugari, Capre, Urși, Banda lui Jian, Semănători Am solicitat sprijinul doamnei profesoare Dominte Teodora - știam că pregătea elevii pentru Serbarea de iarnă de la Școala Buhalnița și doamnei profesoare Iuliana Petroaia - știam că organizează, de câțiva ani, serbări de Crăciun, la Biserica din Chirițeni și domnului profesor Albu Sebastian, colaboratori dragi, cărora le mulțumesc, din tot sufletul Din inimă le mulțumesc și doamnei învățătoare Manolache Steluța care a pregătit Semănătorii și doamnei învățătoare Munteanu Carmen care s-a ocupat de repetițiile la Urs Deși neîncrederea îmi bântuia în fiecare zi gândurile, am început repetițiile, mai întâi la scenetă și mai apoi la Capră și Plugușor Am pregătit cuvântul de deschidere, am realizat afișul și am conceput și expediat invitațiile Elevii din Buhalnița s-au prezentat impecabil Experiența câștigată în timp și prezența lor la Festivalurile de datini și obiceiuri din Gheorgheni (2011), Borca și Pipirig (2012) și-a spus cuvântul Pentru elevii de la Școala Hangu aceasta e prima oară când pun în scenă oficial, Capra, Ursul, Plugușorul, Sorcova și, inclusiv, sceneta Sperăm că acest început este de bun augur, iar anul viitor spectacolul ”Am venit să vă urăm!” va fi pe măsura așteptărilor Până atunci aș vrea să mulțumesc tuturor celor care au fost prezenți în sală, pentru aplauze Le mulțumesc copiilor, pentru dăruirea și pasiunea cu care s-au prezentat pe scenă, le mulțumesc și părinților și bunicilor pentru că au acceptat această provocare Mulțumesc administratorilor de firme și persoanelor fizice care au susținut financiar această întâlnire, mobilizați de sufletistul viceprimar Mihai Hagiu, care s-a ocupat de tot ce a însemnat organizare administrativă și cheltuieli materiale și căruia îi mulțumesc, de asemenea Cel mai mult de m uncă au avut copiii din scenetă, respectiv –,Asavei Letiția (Smărăndița), Irimia Denisa (Anica – mama Smărăndiței), Bontaș Marian ( Gavril – tatăl Smărăndiței) și Radu Cristian (Ștefănuț - băiatul familiei Ciubotaru), pentru că au fost nevoiți să învețe pe de rost toate replicile și să vorbeacă în dulcele nostru grai moldovenesc În ciuda imperfecțiunilor - indispensabile oricărui început - spectacolul a fost un succes, pentru că s-a desfășurat cu sala plină, dar și pentru că spectatorii își ștergeau pe furiș, câte o lacrimă ivită involuntar ECOUL HANGULUI Pagina 10 Anul IV, nr 15 Evenimente locale Evenimente locale Evenimente locale în colțul ochilor Aceste amănunte sunt mai presus de orice, măsura reușitei proiectului nostru și denotă faptul că am reușit să transmitem emoții, trăiri și sentimente de care ne-a fost atât de dor Recunosc, cu inima deschisă, că, pe tot parcursul celor trei săptămâni de repetiții, treceam de la agonie la extaz și invers, nici o zi nu semăna cu cealaltă și simțeam uneori, că lupt cu morile de vânt Îmi era teamă că mă voi trezi, la finalul spectacolului, în fața unui fiasco pe care trebuia să mi-l asum, de aceea am avut emoții cât toți copiii la un loc și am trăit fiecare moment cu intensitate maximă Dacă nu ar fi fost lângă mine oameni care să mă susțină necondiționat și să mă ajute să-mi înfrâng temerile, nu aș fi reușit De aceea, nu aș vrea să pierd prilejul de a mulțumi tuturor celor care au avut încredere în mine și în proiectele mele, în special, domnului Primar Gavril Lupu și doamnei educatoare Lupu Maria, care m-au sprijinit mereu, indiferent de deciziile mele Îi mulțumesc, din suflet, domnului Berea Sebastian, un model de corectitudine și implicare Sebi a fost mereu alături de mine și foarte atent la toate detaliile A pregătit scena, sala, sonorizarea, a sosit primul, în ziua spectacolului și a plecat ultimul Cu toată considerația, mulțumesc domnilor Acojocăriței Vasile, Babătă Ion, Bortă Viorel și Gheorghiu Ovidiu , care s-au implicat, trup și suflet, veseli, puși pe glume și fără să se plângă de oboseală, în pregătirea gustărilor de după spectacol Mai vreau să adaug doar atât, pentru că - involuntar - am făcut și greșeli, mi le asum și îmi cer iertare, e doar ”mea culpa” Bibliotecar, Liliana Pîntea ECOUL HANGULUI Pagina 11 Anul IV, nr 15 Legende Legende Legende Legende LEGENDA BIBLIOTECII Cu foarte mult timp în urmă, doar oamenii de seamă aveau cărți, dar exista pe cele vremuri și un om simplu, care avea o pasiune înnăscută pentru cărți Având câteva zeci de exemplare, pe care le ținea depozitate în saci, după ce le citise Într-o zi, plimbându-se prin mica și singura lui încăpere, s-a gândit că ar putea să pună hainele din dulap în saci și că așeze cărțile, în ordine, pe rafturi Zis și făcut! Era foarte fericit că i-a trecut prin cap o asemenea idee, așa că nu i-a fost greu să așeze cărțile Deși se bucura, zâmbetul său fu șters de gândul că oamenii care nu au cărți, nici nu-și pot imagina bucuria lecturii și nici câte clipe pline de fantezie pierd S-a gândit atunci că ar fi extraordinar ca și oamenii care nu au cărți ar trebui să se bucure de aceste mari minuni Așa că a hotărât să investească puținii bani pe care îi avea, în cărți și în construirea unei încăperi, lângă camera sa A construit și amenajat repede o sală pentru cărți, a cumpărat câteva rafturi, a așezat cărțile vechi alături de cele noi și a scris pe ușă, în locul numelui său, ”Cărți de împrumut” Imediat camera cu cărți s-a umplut de oameni și de copiii Zeci de cititori veneau zilnic să aducă sau să ia cărți și cu excepția cărților, mai era un lucru care îi atrăgea – bunătatea, istețimea și blândețea iubitorului de cărți, iar ei, veneau și plecau de acolo zâmbind și tare fericiți Acei oameni și mai apoi alții și alții, care nu aveau bani să cumpere cărți, s -au bucurat mult și l- au numit pe iubitorul nostru de cărți – bibliotecar, iar salonul de unde împrumutau volumele – bibliotecă Când oamenii de seamă au aflat de bibliotec arul nostru - au început să îi aducă în dar, cărți Acel bibliotecar i-a învățat multe lucruri bune, iar oamenii îi erau loiali și îl iubeau pentru că îi primea mereu zâmbind, le vorbea cu blândețe și le dădea numai sfaturi bune, găsind soluții la toate problemele lor Se enerva rar și doar atunci când cei care împrumutau cărți, le aduceau înapoi deteriorate Bibliotecarul iubea foarte mult cărțile, dar cel mai mult iubea copiii, iar celor cărora le plăcea să citească, le oferea cărți în dar Pentru a-l răsplăti pentru bunătatea și pentru dăruirea cu care i-a ajutat, oamenii au adunat bani și i-au construit o clădire mare, cu multe încăperi și i-au cumpărat rafturi și o sumedenie de cărți În acea clădire, bibliotecarul se simțea ca un adevărat rege De atunci există aceste miracole ale cunoașterii – biblotecile și de atunci fiecare bibliotecar seamănă cu omul simplu, inteligent, blând și bun, care are grijă de toți cei care trec pragul bibliotecii Știu că toate bibliotecile sunt frumoase, însă biblioteca noastră e cea mai fantastică bibliotecă din lume Irimia Maria Denisa, clasa a V-a ECOUL HANGULUI Pagina 12 Anul IV, nr 15 Gânduri Gânduri Gânduri Gânduri I S T O R I I M I C I ? Proiectul „Biblioteca pentru toţi” a fost realizat de 3 biblioteci: bibliotecile comunale din Hangu (Neamţ) şi Palanca (Bacău) şi Centrul de Documentare şi Informare din şcoala Palanca A avut ca principal obiectiv familiarizarea unor membri ai comunităţilor cu noile modalităţi de transmitere a cunoştinţelor cu ajutorul calculatorului şi al internetului şi de a împărtăşi poveşti din cele două comunităţi implicate, Palanca şi Hangu Am reuşit? Se va vedea probabil în timp, pentru că şi cel mai falnic arbore începe cu o sămânţă De ce poveşti? Pentru că ne însoţesc încă de pe vremea când oamenii au început să deprindă graiul articulat Povestea următoare este sigur adevărată Mzat se întorcea cu pradă bună în satul lui Reuşiseră să doboare un cerb mare Coarnele lui arătau de parcă puteau susţine zeii zilei şi ai nopţii împreună Mintea lui deja căuta cuvinte pentru poveste Dar asta putea să mai aştepte puţin, deocamdată cerbul trebuia dat pe mâna femeilor care vor şti ce să facă astfel încât tribul să aibă mult timp de acum încolo ce mânca Nu pierduse pe nimeni în această încercare şi tribul era mai puternic ca oricând Simţea bucuria tovarăşilor lui şi ştia că odată ajunşi la colibe vor putea oficia ritualul de mulţumire pentru succesul avut, se vor odihni, iar seara când se vor aşeza la foc cu burţile pline el va spune povestea Simţea deja mirosul de fum al satului şi se mai bucură odată văzând ce loc bun găsise de data aceasta Avea apă, vânatul era abundent, erau doar trei zile de umblat până la locul cu piatră pentru vârfuri de săgeţi, iar deocamdată nu întâlniseră niciun alt trib cu care să trebuiască să împartă zona Zeii le dăduseră un loc bun şi avea de gând să ceară la adunarea bătrânilor să rămână aici cel puţin până la următoarea cădere a frunzelor Cum a zărit primele colibe a apărut ca din pământ Maala Ea era fiica lui preferată şi cea mai bună povestitoare pe care o cunoscuse Recunoştea cu mândrie că era deja la fel de bună ca el Ea ar trebui să fie următoarea povestitoare a tribului Niciunul dintre tineri nu ştie să spună totul cu atâta măiestrie, vocea ei este plăcută şi găseşte cele mai potrivite cuvinte Dar este femeie, ce-o să facă atunci când va avea copii? Pur şi simplu simţea că problema îl depăşeşte, aşa că hotărî să se bucure de moment şi apoi va implora zeii să-l ajute să rezolve această problemă Cu toate aceste gânduri în cap Mzat ajunse la colibe şi strigătul lui victorios acompaniat de ţopăielile Maalei adună tot tribul la ritual Lăudă în cuvinte alese cu grijă marele vânat, destoinicia vânătorilor şi ceru aprobarea zeilor pentru mâncarea găsită Dintr-o mişcare tăie capul cerbului, apoi îi spintecă burta Vraciul se apropie, cercetă în tăcere şi cu mare atenţie organele aburinde apoi se întoarse spre Mzat şi dădu aprobator din cap Tot tribul izbucni într-o harmălaie bucuroasă Aveau o bună bucată de vreme ce să mănânce Femeile se apucară vesele să-şi facă treaba şi în scurt timp toată carnea fusese tăiată, impărţită pe categorii, pielea şi oasele curăţate Povestea putea începe Focul a fost aprins, tribul adunat Au măncat bine şi apoi Mzat a luat cuvântul Povestea începea cu piatra de săgeţi Strămoşul Mtem a fost cel care a spus primul această poveste, apoi a urmat povestea scânteilor, înfricoşata ECOUL HANGULUI Pagina 13 Anul IV, nr 15 Gânduri Gânduri Gânduri Gânduri poveste a focului şi tot aşa s-au perindat în jurul focului strămoşii şi poveştile lor pentru ca cei de acum să înţeleagă cum trebuie să trăiască La sfârşit Mzat a adăugat noua poveste a cerbului, era foarte mândru El contribuise cu două poveşti la povestea mai mare a tribului asta înseamnă că atunci când va pleca să întâlnească zeii, tribul îl va chema de două ori în preajma focului când vor spune povestea Luă în mintea sa hotărârea să impună Sfatului numirea Maalei ca următor povestitor Toată lumea ştia că ea este cea mai bună În definitiv povestea este cea mai importantă, fără ea tribul ar fi pierdut * * * Asemeni lui Mzat şi probabil a Maalei oamenii au transmis cunoştinţele lor oral, prin poveşti, din generaţie în generaţie şi au ocupat un loc foarte important în evoluţia umanităţii Poveştile au devenit tot mai multe şi mai pline de învăţături Apoi s-a inventat scrisul şi poveştile au început să iasă din mintea oamenilor pentru ca să fie puse pe diverse suporturi Aşa s-au născut bibliotecile, din dorinţa de a păstra şi transmite mai departe ştiinţa de a trăi a lumii Cei care au născocit şi scris o poveste revin şi acum printre noi ori de câte ori citim acea poveste Azi omenirea a mai făcut un pas uriaş în care biblioteca poate fi foarte aproape de noi, trebuie doar să o primim în casa noastră, la focul nostru, în mintea noastră Viteza a devenit ameţitoare şi poate că unii dintre noi se simt copleşiţi de atât de multă informaţie, dar trebuie să acţionăm asupra propriilor limite şi să primim noul cum se cuvine Şi pentru că tot m-am apucat să vă povestesc , o să vă împărtăşesc din poveştile pe care le-am auzit la Hangu şi la Palanca, aşa cum le-am reţinut eu, în numerele următoare ale revistei, în preajma focului aprins de ”Ecoul Hangului” Crina Bălan Biro Micii scriitori Micii scriitori Micii scriitori Micii scriitori Iarna Iarna este unul dintre cele mai ciudate anotimpuri Întotdeuna am asemănat-o cu o vrăjitoare, care grăbită, adună norii întunecați și pufoși, peste seninul cerului și lasă fulgii să cadă ore în șir până ce totul în jur devine alb Copiii, veseli și încântați fac oameni de zăpadă amuzanți, cu nasuri roșii și nasturi negri și îi trimit să îl caute pe Moș Crăciun Chiar dacă uneori se arată întunecată, când în spatele muntelui Ceahlău, când pe dealurile de lângă casa noastră, aducând frig, viscol și ger, iarna lasă noaptea, zăpada să strălucească, asemeni unor licurici, alungă norii și face loc lunii, care patinează parcă pe oglinda imensă a lacului Bicaz Ziua, lasă soarele să topească zăpada, construiește țurțuri de cristal la colțurile caselor și face pârtie pentru sania lui Moș Crăciun, ca să nu întârzie Ce trist ar fi acest anotimp fără minunatul Moș Crăciun! Dascălu Daniela, clasa a VI-a, Școala Buhalnița, profesor, Dominte Teodora ECOUL HANGULUI Pagina 14 Anul IV, nr 15 Micii scriitori Micii scriitori Micii scriitori Micii scriitori Dorință de Moș Crăciun Toți copiii așteaptă cu mare emoție întâlnirea cu Moș Crăciun, pentru că le va umple sufletele de veselie și le va lumina zâmbetele Mereu am crezut în magia Crăciunului, mereu am trăit cu speranța că Moș Crăciun există și aș vrea, ca nici de data asta, să nu uite de mine, pentru că îmi doresc să am puterea de a crede în imposibil, îmi doresc să am senzația că pot cuprinde marea dintr-o privire, îmi doresc să pot urca munții, să am puterea să o iau de la capăt, dar mai ales să fiu sănătoasă și toți cei dragi mie să fie bine Pe lângă aceste cadouri sufletești, îmi doresc, de acest Crăciun, un set de pictat Chiar dacă nu am fost prea cuminte și ascultătoare, mereu am muncit, am învățat, am citit zeci de cărți, mi-am făcut temele… Mereu am avut puterea să ”n-o las pe mâine” și să nu mă dau niciodată bătută, așa că te aștept pe tine, Moș Crăciun( împreună cu renii tăi), să treci și pe la mine, să guști din dulciurile pregătite de mama, în așteptarea ta și îți promit că voi încerca să fiu mai cuminte, mai înțelegătoare și mai serioasă Asavei Letiția, clasa a V-a Dorință de Crăciun Orice copil așteaptă cu nerăbdare întâlnirea cu Moș Crăciun Luna decembrie este luna în care își fac loc, în gândurile noastre cele mai frumoase amintiri, luna în care dorințele strânse în sufletul nostru prind aripi și devin realitate Sărbătoarea Crăciunului ne oferă bucurie, fulgi de nea, brazi împodobiți și cadouri prin care dăruim celor dragi mii de zâmbete Pentru mine, de Crăciun, îmi doresc un urs mare de pluș, iar pentru părinții și sora mea sănătate deplină și multe bucurii Drept mulțumire, îți promit că voi fi la fel de cuminte, de serioasă, de perseverentă și nu voi renunța niciodată la visele mele, la pasiunea mea pentru origami și nici la cărți M-am gândit să îți ofer și eu un cadou: un model origami pe care să îl ai amintire de la mine, în căsuța ta de la Polul Nord Între timp, până când va sosi Ajunul Crăciunului o să mă bucur de lumințele și globurile din brad , de primii fulgi de nea, de aroma bunătăților pregătite cu mult drag de mama Irimia Denisa, clasa a V-a ECOUL HANGULUI Micii scriitori Pagina 15 Micii scriitori Micii scriitori Anul IV, nr 15 Micii scriitori Dragă Moșule, Vreau să știi că sunt o fetiță cuminte, ascultătoare și sârguincioasă Îmi place să scriu, să învăț și să citesc, de aceea te rog, dacă nu vei uita , să îmi aduci o carte mare, cu povești și imagini Mai vreau să nu uiți să le aduci multă, multă sănătate și bucurii părinților și bunicilor mei Mă gândesc că ei ți-au scris deja ce își doresc Aș putea să îți scriu și că îmi place să desenez, că încerc să scriu poezii, dar știu că ai foarte multe de făcut: mai întâi trebuie să citești toate aceste scrisori și apoi să pui spiridușii să împacheteze cadourile pentru fiecare copil în parte și nu ai timp de amănunte Ești atât de aglomerat încât îmi e teamă că mă vei uita, că nu vei avea timp să citești și scrisoarea mea Dragă Moșule, nu vrei să fiu eu unul dintre spiridușii tăi? Marc Elisa, clasa a III-a, înv Nacu Elena Dragă Moșule, Vreau să-ți spun Că sunt harnic și sunt bun Un cadou, te rog să-mi dai Din sacul tău… Știu că ai! Moș Crăciun, eu te iubesc, Sănătate îți doresc Și la anul care vine, Te rog să nu uiți de mine! Radu Cristian, clasa a III-a, înv Nacu Elena Dragă Moș Crăciun Sunt o fetiță cuminte și harnică și cel mai mult îmi place să învăț și să citesc și de aceea cred că nu m-ai uitat Pentru că anul trecut erai atât de bătrân, îmi e teamă ca nu cumva (anul acesta fiind mai bătrân cu încă un an) să fi rătăcit cadoul cu numele meu Crăciunul, adică Nașterea Pruncului Iisus este sărbătoarea mea preferată pentru că, în timp ce tu umbli din casă în casă, cu sania plină de saci cu cadouri, noi, creștinii și, în special noi, copiii, mergem să colindăm pe la casele celor dragi Mie mi se pare că așa trece timpul mai repede și nu trebuie să mă tot uit pe geam, ca să te vă furișându-te, cu sacul în spinare Știu sigur că, atunci când mă întorc acasă, găsesc sub brad un cadou de la tine Așa că, dragă Moșule, îți mulțumesc și îți doresc să nu obosești niciodată Chirilă Alexandra, clasa a III-a, înv Nacu Elena ECOUL HANGULUI Pagina 16 Anul IV, nr 15 Actualități Actualități Actualități Actualități C o lectivul de redacție al revistei ”Ecoul Hangului” urează colaboratorilor, cititorilor și tuturor hanganilor, multă sănătate, bucurii, belșug, zile senine și lipsite de griji, iar Bunul Dumnezeu să vă țină în căușul palmelor Sale și să vă vegheze pașii pretutindeni LA MULȚI ANI ! BIBLIOTECA COMUNALĂ HANGU ȘCOALA HANGU ȘCOALA BUHALNIȚA ASOCIAȚIA CULTURALĂ HANGU Mu lțumesc, din inimă, sponsorilor, care au susținut financiar spectacolul ”AM VENIT SĂ VĂ URĂM !” C CARPAȚI-ORIENT SRL – MANOLACHE ION DANISILPROD SRL - ȘERBAN DANIEL S C FAGUL – PRODIMPEX SRL – BEZIM ROMICĂ S C HANREX SRL - FLOROAIA FLORIN S C NEWNICK SRL - URSU SORIN S C URS MIH SRL - URSU COSTICĂ ACOJOCĂRIȚEI VASILE BABĂTĂ ION BACIU CIUCANU GHEORGHE BEREA SEBASTIAN BISTRICEANU CLAUDIU BISTRICEANU MITICĂ BORTĂ GHEORGHIȚĂ BORTĂ VIOREL BRÎNZUCĂ ANIBAL CRUDU LIVIU CRUDU OVIDIU CRUDU TOADER TUȚU DOMINTE DĂNUȚ DRAGOMIR CRISTINEL GHEORGHIU OVIDIU HAGIU MIHAI IRIMIA GABRIEL LAZĂR ION LUPU GAVRIL NĂSTASE PETRU NEMȚEANU COSTICĂ ONU MIHAI PANCU PETRICĂ PRICOP GHEORGHE SAVIN GHEORGHE UNGUREANU COSTEL